Cabugao, Ilocos Sur – Naaramid ti pannakai-turnover dagiti Medical Equipment ( Stethoscope, BP Apparatus ken Weighing Scale) kadagiti kameng ti Barangay Health Workers (BHW’s) iti 33 a barangay ti Munisipalidad ti Cabugao.
Naaramid ti pannakaited dagitoy a ramit iti Municipal Conference Building iti Mayo 28, 2014 a nagatendaran dagiti Opisiales ti Gobierno Munisipal nga idauluan ni Mayor Edgardo “Ediboy” S. Cobangbang, Jr.; Medical Personnel iti RHU-MHO nga idauluan ni Dr. Bernardino M. De Gracia III, OIC, Municipal Health Officer ti LGU-Cabugao kasta metten dagiti kameng ti BHW’s iti ili a Cabugao.
Nangipaay ti Mensahe ni Mayor Ediboy ket binigbigna ti akem ken kinaregta dagiti BHW’s a katinnulong ti LGU-Cabugao a mangipatungpal kadagiti programa a mangpasayaat ken mangmantener ti serbisio para iti agtultuloy a kinasalun-at dagiti umili ti Cabugao.
Pinagyamananna met iti napintas a tunos dagiti maseknan a Departamento ti Opisina ken dagiti maseknan nga Ahensia ti Gobierno Nasional a mangipapaay iti agtultuloy a suporta kadagiti gannuat a mangpasayaat pay iti salun-at ti sapasap.
Nangipaay met ti mensahe da SB Member Dr. Jemaima S. Tan-Yee ken ni SBM Benedicto M. Savellano ket kangrunaan nga anag ti panagsaritada iti panangilala koma dagiti BHW’s kadagitoy a napateg a ramit a kasapulanda iti panagserbisioda iti barangay.
Bininsa met ni Dr. Bernardino M. De Gracia, OIC Municipal Health Officer iti pateg dagitoy nga alikamen a makatulong unay kadagiti kaduada iti Sektor ti Salun-at a mangasikaso kadagiti umili nangruna kadagiti agnanaed iti away ken barangay.
Inlawlawag met ni MSWD Officer Mrs. Lydia S. Gazmen ti agdama ita a kasasaad ti benepisiario iti Philhealth iti ili ti Cabugao a kanaig iti pannakaited ti napintas a serbisio para iti salun-at dagiti umili.
Binigbig met ni Vice Mayor Deogracias Jose Victorino H. Savellano iti dakkel a tulong nga ipapaay ita ti Gobierno Munisipal iti pannakaipadur-as ti salun-at dagiti umili. Dinakamatna a babaen iti naan-anay a panagkaykaysa dagiti sektor ket adda maited a mainayon a kasapulan dagiti agserserbi iti para iti salun-at.
Naaramid ti Ceremonial Awarding kadagiti nadakamat a ramit ket naipangruna a bimmayabay dagiti Opisiales ti LGU-Cabugao agraman iti Municipal Health Office a nangkadua kadagiti Opisiales ti BHW’s iti tunggal barangay babaen iti panangidaulo ni Mrs. Fortunata Castillo, Federated President.
Kalpasanna, naaramid ti Orientation ken aktual a pannakaisuro iti panagusar kadagitoy a ramit dagiti BHW’s.
Nagatendar met ni SBM Atty. Bryan Jett S. Pano, baro a kameng ti Sangguniang Bayan ti ili a Cabugao. # (Web In-Action)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn